CELEX: 32021R1336
Language: lt
Date: 2021-06-02 00:00:00
Title: Komisijos deleguotasis reglamentas (ES) 2021/1336 2021 m. birželio 2 d. kuriuo iš dalies keičiamos Deleguotojo reglamento (ES) Nr. 907/2014 nuostatos dėl finansų valdymo

2021 8 12   
               
               
                  LT
               
               
                  Europos Sąjungos oficialusis leidinys
               
               
                  L 289/6
               
            
         
            KOMISIJOS DELEGUOTASIS REGLAMENTAS (ES) 2021/1336
            2021 m. birželio 2 d.
            kuriuo iš dalies keičiamos Deleguotojo reglamento (ES) Nr. 907/2014 nuostatos dėl finansų valdymo
         
         
            EUROPOS KOMISIJA,
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 40 straipsnį ir 46 straipsnio 1 dalį,
            
            kadangi:
            
               
                           (1)
                        
                        
                           Reglamento (ES) Nr. 1306/2013 40 straipsnio pirmoje pastraipoje nustatyta, kad visos išmokos, kurias mokėjimo agentūros išmokėjo paramos gavėjams prieš anksčiausią galimą mokėjimo datą ir po vėliausios galimos mokėjimo datos, laikomos neatitinkančiomis Sąjungos finansavimo reikalavimų, išskyrus tam tikrus atvejus;
                        
                     
            
               
                           (2)
                        
                        
                           Komisijos deleguotojo reglamento (ES) Nr. 907/2014 (2) 5 ir 5a straipsniuose nustatytos sąlygos, kuriomis, laikantis proporcingumo principo, išlaidos, patirtos pasibaigus mokėjimo terminams, laikomos tinkamomis finansuoti Sąjungos lėšomis;
                        
                     
            
               
                           (3)
                        
                        
                           Komisijos deleguotuoju reglamentu (ES) 2015/160 (3) į Deleguotojo reglamento (ES) Nr. 907/2014 5 straipsnį buvo įterpta 3a dalis, siekiant suteikti teisinio tikrumo ir paaiškinti sąlygas, kurios buvo taikomos 2015 finansiniais metais pagal Tarybos reglamentą (EB) Nr. 73/2009 (4) išmokėtoms tiesioginėms išmokoms. Ta nuostata yra nebeaktuali, todėl ją galima išbraukti;
                        
                     
            
               
                           (4)
                        
                        
                           turi būti tikrinamas tiek išmokų iš Europos žemės ūkio garantijų fondo (EŽŪGF), tiek išmokų iš Europos žemės ūkio fondo kaimo plėtrai (EŽŪFKP) vėliausio mokėjimo termino laikymasis. Tačiau EŽŪGF išmokų mokėjimo terminų laikymasis tikrinamas du kartus per finansinius metus, konkrečiau, tikrinamos iki liepos 31 d. patirtos išlaidos ir likusios iki spalio 15 d. patirtos išlaidos, o EŽŪFKP išmokų mokėjimo termino laikymosi patikrinimas atliekamas vieną kartą per finansinius metus ir per jį patikrinamos visos tais finansiniais metais išmokėtos išmokos;
                        
                     
            
               
                           (5)
                        
                        
                           siekiant paprastumo bei efektyvumo ir sumažinti valstybėms narėms ir Komisijai tenkančią administracinę naštą, reikėtų nustatyti, kad ir EŽŪGF išlaidų mokėjimo terminų laikymasis būtų tikrinamas vieną kartą per visus finansinius metus. Per šį patikrinimą turėtų būti tikrinamos iki spalio 15 d. patirtos išlaidos. Tačiau jeigu pagal mėnesines išlaidų deklaracijas nustatoma, kad mokėjimo terminų nesilaikoma, Komisijai turėtų būti numatyta galimybė atlikti papildomą iki liepos 31 d. patirtų išlaidų patikrinimą;
                        
                     
            
               
                           (6)
                        
                        
                           Europos Parlamento ir Tarybos reglamentu (ES) 2020/2220 (5) iš dalies pakeistas Europos Parlamento ir Tarybos reglamentas (ES) Nr. 1305/2013 (6), EŽŪFKP lėšomis remiamų kaimo plėtros programų laikotarpis pratęstas iki 2022 m. gruodžio 31 d., o valstybėms narėms suteikta galimybė finansuoti savo pratęstas programas iš atitinkamų 2021 ir 2022 m. biudžeto asignavimų. Be to, Reglamentu (ES) 2020/2220 pratęstoms programoms 2021 ir 2022 m. skirta papildomų išteklių pagal Europos Sąjungos ekonomikos gaivinimo priemonę (toliau – EURI), kad būtų galima finansuoti priemones pagal Reglamentą (ES) Nr. 1305/2013, siekiant mažinti COVID-19 krizės poveikį ir jos padarinius Sąjungos žemės ūkio sektoriui ir kaimo vietovėms;
                        
                     
            
               
                           (7)
                        
                        
                           kaip nustatyta Reglamento (ES) 2020/2220 24 konstatuojamojoje dalyje, papildomiems EURI ištekliams taikomos tam tikros sąlygos. Todėl tie papildomi ištekliai turėtų būti programuojami ir stebimi atskirai nuo Sąjungos paramos kaimo plėtrai, paprastai taikant Reglamente (ES) Nr. 1305/2013 nustatytas taisykles. Taigi, tie papildomi ištekliai turėtų būti naudojami pagal Reglamentą (ES) Nr. 1305/2013 ir įgyvendinant tą reglamentą turėtų būti laikomi sumomis, kuriomis finansuojamos EŽŪFKP priemonės. Dėl šios priežasties EŽŪFKP asignavimams ir Reglamento (ES) Nr. 1305/2013 58a straipsnyje nurodytiems papildomiems ištekliams taikomos atitinkamos ribos ir sumažinimai, nurodyti Deleguotojo reglamento (ES) Nr. 907/2014 5a straipsnyje, turėtų būti apskaičiuojami atskirai;
                        
                     
            
               
                           (8)
                        
                        
                           pagal Deleguotąjį reglamentą (ES) Nr. 907/2014 Komisija, remdamasi valstybių narių pateiktomis išlaidų deklaracijomis, išmokas joms turi mokėti kas mėnesį arba kitais reguliariais laikotarpiais. Tačiau tai darydama Komisija turėtų atsižvelgti į mokėjimo agentūrų iš Sąjungos biudžeto gautas ir valstybių narių mėnesinėse deklaracijose deklaruotas pajamas. Šiuo metu Komisija EŽŪGF išlaidų ir asignuotųjų pajamų sumų tarpuskaitą tiesiogiai atlieka savo priimamu sprendimu dėl mėnesinės išmokos. Ši finansinė operacija nukrypsta nuo asignuotųjų pajamų valdymo pagal kitus Sąjungos fondus tvarkos, pagal kurią toms pajamoms tarpuskaita nėra taikoma – jos susigrąžinamos pagal vykdomąjį raštą sumoms susigrąžinti, kuris parengiamas pagal Europos Parlamento ir Tarybos reglamento (ES, Euratomas) 2018/1046 (7) 98 straipsnį. Siekiant suvienodinti Komisijos apskaitos praktiką ir ypač asignuotųjų pajamų valdymo tvarką, šį techninį EŽŪGF finansų valdymo aspektą būtina suderinti su kitų Sąjungos fondų taikoma tvarka. Todėl atitinkamai reikėtų pakeisti sąlygas, kuriomis turi būti atliekama EŽŪGF asignuotųjų pajamų užskaita, nekeliant pavojaus išmokų valstybėms narėms mokėjimui laiku;
                        
                     
            
               
                           (9)
                        
                        
                           todėl Deleguotasis reglamentas (ES) Nr. 907/2014 turėtų būti atitinkamai iš dalies pakeistas,
                        
                     
            PRIĖMĖ ŠĮ REGLAMENTĄ:
         
         
            
               
                  1 straipsnis
               
               Deleguotasis reglamentas (ES) Nr. 907/2014 iš dalies keičiamas taip:
               
                           1)
                        
                        
                           5 straipsnis iš dalies keičiamas taip:
                           
                                       a)
                                    
                                    
                                       3a dalis išbraukiama;
                                    
                                 
                                       b)
                                    
                                    
                                       5 dalis pakeičiama taip:
                                       
                                          „5.   Vieną kartą per kiekvienus finansinius metus tikrinama, ar laikomasi mokėjimo terminų, susijusių su išlaidomis, patirtomis iki spalio 15 d. Jeigu pagal mėnesines išlaidų deklaracijas nustatoma, kad mokėjimo terminų nesilaikoma, gali būti atliekamas papildomas iki liepos 31 d. patirtų išlaidų mokėjimo terminų laikymosi patikrinimas.
                                          Į visus mokėjimo terminų praleidimus atsižvelgiama ne vėliau kaip priimant Reglamento (ES) Nr. 1306/2013 51 straipsnyje nurodytą sprendimą dėl sąskaitų patvirtinimo.“;
                                       
                                    
                                 
                     
                           2)
                        
                        
                           5a straipsnis papildomas šia dalimi:
                           
                              „7.   Europos žemės ūkio fondo kaimo plėtrai asignavimams taikomos 2 ir 3 dalyse nurodytos ribos ir sumažinimai apskaičiuojami atskirai, neįtraukiant Reglamento (ES) Nr. 1305/2013 58a straipsnyje nurodytų papildomų išteklių, taip pat atskirai apskaičiuojamos tiems papildomiems ištekliams taikomos ribos ir sumažinimai.“;
                           
                        
                     
                           3)
                        
                        
                           7 straipsnio 1 dalis pakeičiama taip:
                           
                              „1.   Komisija pagal sprendimą dėl mėnesinių išmokų, kuris turi būti priimamas pagal Reglamento (ES) Nr. 1306/2013 18 straipsnio 3 dalį, išmoka likutį, iš kiekvienos valstybės narės mėnesinėje deklaracijoje deklaruotų išlaidų atėmusi asignuotųjų įplaukų sumą, kurią ta valstybė narė nurodė savo išlaidų deklaracijose. Šis kompensavimas prilygsta atitinkamų įplaukų gavimui.
                              Dėl asignuotųjų įplaukų susidariusiais įsipareigojimų asignavimais ir mokėjimų asignavimais galima pradėti naudotis, kai tos įplaukos priskiriamos biudžeto eilutėms.“
                           
                        
                     
            
               
                  2 straipsnis
               
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
               Priimta Briuselyje 2021 m. birželio 2 d.
               
                  
                     Komisijos vardu
                  
                  
                     Pirmininkė
                  
                  Ursula VON DER LEYEN
               
            
         
         
            (1)  OL L 347, 2013 12 20, p. 549.
         
            (2)  2014 m. kovo 11 d. Komisijos deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 255, 2014 8 28, p. 18).
         
            (3)  2014 m. lapkričio 28 d. Komisijos deleguotasis reglamentas (ES) 2015/160, kuriuo iš dalies keičiamas Deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 27, 2015 2 3, p. 7).
         
            (4)  2009 m. sausio 19 d. Tarybos reglamentas (EB) Nr. 73/2009, nustatantis bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantis tam tikras paramos schemas ūkininkams, iš dalies keičiantis Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantis Reglamentą (EB) Nr. 1782/2003 (OL L 30, 2009 1 31, p. 16).
         
            (5)  2020 m. gruodžio 23 d. Europos Parlamento ir Tarybos reglamentas (ES) 2020/2220, kuriuo nustatomos tam tikros pereinamojo laikotarpio nuostatos dėl 2021 m. ir 2022 m. paramos iš Europos žemės ūkio fondo kaimo plėtrai (EŽŪFKP) ir Europos žemės ūkio garantijų fondo (EŽŪGF), ir iš dalies keičiami reglamentai (ES) Nr. 1305/2013, (ES) Nr. 1306/2013 ir (ES) Nr. 1307/2013, kiek tai susiję su 2021 m. ir 2022 m. ištekliais ir taikymu, ir Reglamentas (ES) Nr. 1308/2013, kiek tai susiję su 2021 m. ir 2022 m. ištekliais ir tokios paramos skirstymu (OL L 437, 2020 12 28, p. 1).
         
            (6)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis ir panaikinantis Tarybos reglamentą (EB) Nr. 1698/2005 (OL L 347, 2013 12 20, p. 487).
         
            (7)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).